**Kvalt 12.12.2023 Liite 74**

**JÄRVENPÄÄN SEURAKUNNAN**

**LÄHETYSTYÖN JOHTOSÄÄNTÖ**

Kirkkovaltuusto on joulukuun 12. päivänä 2023 hyväksynyt seuraavan kirkkojärjestyksen (657/2023) 3 luvun 25 §:n mukaisen lähetystyön johtosäännön.

1 §

Lähetystyön tarkoitus

Kirkko osallistuu kolmiyhteisen Jumalan pelastavaan toimintaan julistamalla evankeliumia, palvelemalla diakonisesti ja vaikuttamalla yhteisen hyvän edistämiseksi niin lähellä kuin kaukana, erityisesti siellä, missä ei vielä ole kristittyjä.

Lähetystyö on osa kirkon missionaarisuuden toteutumista. Seurakunta toteuttaa kirkon missiota omalla alueellaan ja osallistumalla maailmanlaajan kirkon toimintaan.

Käsitettä lähetys tai missio käytetään kuvaamaan kirkon missionaarista olemusta.

Käsitettä lähetystyö käytetään puhuttaessa seurakuntien ja kirkon työmuodoista Suomessa ja kuvattaessa käytännön toimintaa ulkomailla.

Kaikkia kristittyjä kutsutaan omien lahjojensa ja mahdollisuuksiensa mukaan osallistumaan kokonaisvaltaisesti kirkon mission toteuttamiseen.

Lähetystyöhön liittyy ammatillisia tehtäviä, joiden hoitamisesta seurakunnassa on erikseen päätettävä.

KL 3:1

Seurakunnan tehtävä

Seurakunta toteuttaa kirkon tehtävää huolehtimalla jumalanpalvelusten pitämisestä, sakramenttien toimittamisesta sekä muista kirkollisista toimituksista, kristillisestä kasvatuksesta ja opetuksesta, sielunhoidosta, diakoniasta, lähetystyöstä ja muista kristilliseen sanomaan perustuvista julistus- ja palvelutehtävistä.

KJ 3:25

Seurakunnan ja sen jäsenten tulee edistää lähetystyötä. Lähetystyö on evankeliumin levittämistä niiden keskuuteen, jotka eivät ole kristittyjä. Seurakunnan lähetystyöstä määrätään

tarkemmin kirkkoneuvoston tai seurakuntaneuvoston hyväksymässä lähetystyön johtosäännössä.

2 §

Lähetystyön tehtävä

Toteuttaessaan lähetystyötä seurakunnan ja sen yksittäisten jäsenten tulee:

1. edistämää kristinuskon todeksi elämistä
2. julistaa rohkeasti evankeliumia Kristuksesta muuttuvassa yhteiskunnassa
3. edistää lähimmäisenrakkautta, oikeudenmukaisuutta, rauhaa ja taitoa toimia luomakunnan parhaaksi
4. osallistua maailmanlaajan kirkon missionaariseen toimintaan

3 §

Lähetystyön toteuttamistavat

Seurakunta toteuttaa missionaarista tehtäväänsä

1. varustamalla sanalla ja sakramenteilla seurakuntalaisia lähetystehtävään, joka kasteessa on jokaiselle annettu
2. huolehtimalla siitä, että seurakunta on avoin ja kutsuva yhteisö
3. antamalla kaikille jäsenilleen tilaa ja mahdollisuuksia oman panoksensa antamiseen työntekijöiden ja seurakuntalaisten yhteisessä työn suunnittelussa, toiminnan toteuttamisessa, kouluttautumisessa ja sitoutumisessa
4. tekemällä yhteistyötä lähetystyön sopimusjärjestöjen kanssa missionaarisen vastuun toteuttamiseksi seurakunnassa ja vastavuoroisessa oppimisessa kansainvälisten kumppaneiden kanssa
5. huolehtimalla lähetys- ja kansainvälisyyskasvatuksen toteutumisesta
6. osallistumalla seurakunnan kansainvälisen vastuun toimintamuotojen koordinointiin ja toteutukseen
7. osallistumalla lähetystyön taloudelliseen vastuuseen talousarviomäärärahojen ja vapaaehtoisen kannatuksen avulla
8. viestimällä seurakunnan lähetystyön toteutumisesta sekä
9. hoitamalla yhteyksiä kirkon kansainvälisen vastuun eri toimielimiin: rovastikuntaan, hiippakuntaan, Kirkon lähetystyön keskukseen ja muihin kirkon kansainvälistä vastuuta toteuttaviin tahoihin.

4 §

Lähetystyön talouden suunnittelu ja seuranta

Lähetystyötä varten laaditaan vuosittain toimintasuunnitelma, johon liittyy ehdotus lähetystyön talousarvioksi. Työn seurantaa ja arviointia varten laaditaan toimintakertomus edelliseltä vuodelta.

5 §

Lähetyssihteerin virka

Viranhaltijan tehtävät määritellään kirkkoneuvoston hyväksymässä tehtävänkuvauksessa.

6 §

Lähetystyön hallinto

Kirkkoneuvosto vastaa lähetystyön toteutumisesta.

Kirkkovaltuusto asettaa kirkkoneuvoston avuksi julistusjohtokunnan, josta määrätään tarkemmin hallintosäännössä.

\_\_\_\_\_\_\_\_\_\_\_\_\_\_\_\_\_\_\_\_\_

Tämä johtosääntö tulee voimaan ... päivänä ... kuuta 20..